Title: ข้อบังคับมหาวิทยาลัยเทคโนโลยีราชมงคลพระนครว่าด้วยการศึกษาระดับปริญญาตรี พ.ศ. 2550

ข้อบังคับมหาวิทยาลัยเทคโนโลยีราชมงคลพระนคร

ข้อบังคับมหาวิทยาลัยเทคโนโลยีราชมงคลพระนคร
ว่าด้วยการศึกษาระดับปริญญาตรี
พ.ศ. ๒๕๕๐[๑]

โดยที่เห็นสมควรวางหลักเกณฑ์เกี่ยวกับการจัดการศึกษาระดับปริญญาตรีให้เป็นไปอย่างมีคุณภาพได้มาตรฐาน
สอดคล้องกับประกาศกระทรวงศึกษาธิการ เรื่อง เกณฑ์มาตรฐานหลักสูตรระดับปริญญาตรี พ.ศ.
๒๕๔๘

อาศัยอำนาจตามความในมาตรา
๑๗ (๒) แห่งพระราชบัญญัติมหาวิทยาลัยเทคโนโลยีราชมงคล พ.ศ. ๒๕๔๘
สภามหาวิทยาลัยเทคโนโลยีราชมงคลพระนคร ในการประชุมครั้งที่ ๔/๒๕๕๐ เมื่อวันที่ ๒๖
กุมภาพันธ์ ๒๕๕๐ จึงออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า ข้อบังคับมหาวิทยาลัยเทคโนโลยีราชมงคลพระนครว่าด้วยการศึกษาระดับปริญญาตรี
พ.ศ. ๒๕๕๐

ข้อ ๒  ข้อบังคับนี้ให้ใช้บังคับตั้งแต่ปีการศึกษา
๒๕๕๐ เป็นต้นไป

ข้อ ๓  ในข้อบังคับนี้
สภามหาวิทยาลัย หมายความว่า
สภามหาวิทยาลัยเทคโนโลยีราชมงคลพระนคร
มหาวิทยาลัย หมายความว่า
มหาวิทยาลัยเทคโนโลยีราชมงคลพระนคร
อธิการบดี หมายความว่า
อธิการบดีมหาวิทยาลัยเทคโนโลยีราชมงคลพระนคร
คณะ หมายความรวมถึง
วิทยาลัยในมหาวิทยาลัยเทคโนโลยีราชมงคลพระนคร
คณบดี หมายความรวมถึง ผู้อำนวยการวิทยาลัย
นักศึกษา หมายความว่า ผู้ที่เข้ารับการศึกษาระดับปริญญาตรีในมหาวิทยาลัยเทคโนโลยีราชมงคลพระนคร
กรรมการคณะ หมายความว่า คณะกรรมการประจำคณะ
หรือคณะกรรมการประจำวิทยาลัยในมหาวิทยาลัยเทคโนโลยีราชมงคลพระนคร
สาขาวิชา หมายความว่า สาขาวิชาต่าง ๆ
ที่จัดสอนในคณะหรือวิทยาลัย
หัวหน้าสาขาวิชา หมายความว่า
หัวหน้าสาขาวิชาหัวหน้าภาควิชาที่รับผิดชอบงานของสาขาวิชาหรือภาควิชาในคณะหรือวิทยาลัย
แผนการเรียน หมายความว่า
แผนการจัดการเรียนในแต่ละภาคการศึกษาของแต่ละหลักสูตรซึ่งได้รับความเห็นชอบจากมหาวิทยาลัยตามระยะเวลาและรายวิชาที่กำหนด
การจัดแผนการเรียนจะต้องได้รับความเห็นชอบจากคณะกรรมการประจำคณะ
อาจารย์ที่ปรึกษา หมายความว่า
อาจารย์ประจำในคณะหรือวิทยาลัย
ซึ่งคณบดีหรือผู้อำนวยการวิทยาลัยแต่งตั้งและมอบหมายให้ทำหน้าที่แนะนำ
ปรึกษาการศึกษา ตักเตือน
และดูแลความประพฤติตลอดจนรับผิดชอบในการลงทะเบียนเรียนรายวิชา และติดตามผลการศึกษาของนักศึกษา
อาจารย์ผู้สอน หมายความว่า
อาจารย์ประจำหรืออาจารย์พิเศษที่รับผิดชอบสอนรายวิชาในระดับปริญญาตรี

ข้อ ๔  ให้อธิการบดีรักษาการตามข้อบังคับนี้
และให้มีอำนาจวินิจฉัยชี้ขาด หรือตีความตลอดจนออกประกาศ
เพื่อปฏิบัติให้เป็นไปตามข้อบังคับนี้ ทั้งนี้ คำวินิจฉัยให้ถือเป็นที่สุด

หมวด ๑

ระบบการศึกษา

ข้อ ๕  ปีการศึกษา ให้เริ่มตั้งแต่วันที่ ๑
มิถุนายนของทุกปี และสิ้นสุดลงในวันที่ ๓๑ พฤษภาคมของปีถัดไป

ข้อ ๖  ระบบการศึกษา
(๑) มหาวิทยาลัย
จัดการศึกษาโดยการประสานงานด้านวิชาการระหว่างคณะหรือสาขาวิชาต่างๆ คณะใดหรือสาขาวิชาใดซึ่งมีหน้าที่เกี่ยวกับวิชาการด้านใดให้จัดการศึกษาในวิชาการด้านนั้นแก่นักศึกษาทุกคนทั้งมหาวิทยาลัย
(๒) การศึกษาในมหาวิทยาลัย ใช้ระบบทวิภาค (Semester Basis) โดยแบ่งเวลาศึกษาในปีการศึกษาหนึ่งๆ ออกเป็น ๒ ภาคการศึกษาปกติ
ซึ่งเป็นภาคการศึกษาบังคับ คือ
(ก) ภาคการศึกษาที่หนึ่ง (First Semester) ตั้งแต่วันจันทร์แรกของเดือนมิถุนายนเป็นต้นไปเป็นเวลา
๑๖ สัปดาห์รวมทั้งเวลาสำหรับการสอบด้วย
(ข) ภาคการศึกษาที่สอง (Second Semester) ตั้งแต่วันจันทร์แรกของเดือนพฤศจิกายน
เป็นต้นไป เป็นเวลา ๑๖ สัปดาห์รวมทั้งเวลาสำหรับการสอบด้วย
ทั้งนี้
เว้นแต่มหาวิทยาลัยจะกำหนดเป็นอย่างอื่น และมหาวิทยาลัยอาจเปิดภาคการศึกษาฤดูร้อน
(Summer
Session) ซึ่งเป็นภาคการศึกษาที่ไม่บังคับ ใช้เวลาศึกษา ๘ สัปดาห์
รวมทั้งเวลาสำหรับการสอบด้วย โดยให้เพิ่มชั่วโมงการศึกษาในแต่ละรายวิชา ให้เท่ากับภาคการศึกษาปกติ
(๓) สาขาวิชาต่างๆ
จัดสอนรายวิชาที่อยู่ในความรับผิดชอบตามข้อกำหนดของหลักสูตรรายวิชาหนึ่งๆ
กำหนดปริมาณการศึกษาเป็นจำนวนหน่วยกิต และสอนรายวิชานั้นๆ ในเวลาหนึ่งภาคการศึกษา
(๔) หน่วยกิต หมายถึง หน่วยที่ใช้แสดงปริมาณการศึกษา ในแต่ละรายวิชาจะมีจำนวนหน่วยกิตกำหนดไว้
ตามหลักเกณฑ์ ดังนี้
(ก) รายวิชาทฤษฎีที่ใช้เวลาบรรยาย หรืออภิปรายปัญหา ไม่น้อยกว่า ๑๕
ชั่วโมงต่อภาคการศึกษาปกติ ให้มีค่าเท่ากับ ๑ หน่วยกิต
(ข) รายวิชาภาคปฏิบัติที่ใช้เวลาฝึกหรือทดลองไม่น้อยกว่า ๓๐
ชั่วโมงต่อภาคการศึกษาปกติให้มีค่าเท่ากับ ๑ หน่วยกิต
(ค) การฝึกงานหรือการฝึกภาคสนามที่ใช้เวลาฝึกไม่น้อยกว่า ๔๕
ชั่วโมงต่อภาคการศึกษาปกติ ให้มีค่าเท่ากับ ๑ หน่วยกิต
(ง)
การทำโครงการหรือกิจกรรมการเรียนอื่นใดตามที่ได้รับมอบหมายที่ใช้เวลาทำโครงการหรือกิจกรรมนั้น
ๆ ไม่น้อยกว่า ๔๕ ชั่วโมงต่อภาคการศึกษาปกติ ให้มีค่าเท่ากับ ๑ หน่วยกิต
(๕) รายวิชาหนึ่ง ๆ ประกอบด้วย รหัสประจำรายวิชา
ชื่อเต็มของรายวิชาจำนวนหน่วยกิต และคำอธิบายรายวิชาที่จะสอนในรายวิชานั้น ๆ
(๖) ในแต่ละรายวิชา ถ้านักศึกษามีเวลาศึกษาไม่ถึงร้อยละ ๘๐ ของเวลาศึกษา
จะไม่มีสิทธิสอบในรายวิชานั้น เว้นแต่เหตุสุดวิสัย
และจะได้รับอนุญาตจากคณบดีเป็นกรณีพิเศษ
(๗)
รายละเอียดของจำนวนหน่วยกิตรวมและระยะเวลาการศึกษาซึ่งนับจากวันที่เปิดภาคการศึกษาแรกที่รับเข้าศึกษาในหลักสูตรนั้น
ๆ มีดังนี้
(ก) หลักสูตรปริญญาตรี (๔ ปี) มีจำนวนหน่วยกิตรวมไม่น้อยกว่า ๑๒๐ หน่วยกิตใช้เวลาศึกษาไม่เกิน
๘ ปีการศึกษา สำหรับการลงทะเบียนเรียนเต็มเวลา และไม่เกิน ๑๒
ปีการศึกษาสำหรับการลงทะเบียนเรียนไม่เต็มเวลา (ภาคสมทบ)
(ข) หลักสูตรปริญญาตรี (๕ ปี) ให้มีจำนวนหน่วยกิตรวมไม่น้อยกว่า ๑๕๐
หน่วยกิตเวลาศึกษาไม่เกิน ๑๐ ปีการศึกษา สำหรับการลงทะเบียนเรียนเต็มเวลา
และไม่เกิน ๑๕ ปีการศึกษาสำหรับการลงทะเบียนเรียนไม่เต็มเวลา (ภาคสมทบ)
(ค) หลักสูตรปริญญาตรี (ต่อเนื่อง) ให้มีจำนวนหน่วยกิตรวมไม่น้อยกว่า ๗๒
หน่วยกิตเวลาศึกษาไม่เกิน ๔ ปีการศึกษา สำหรับการลงทะเบียนเรียนเต็มเวลา
และไม่เกิน ๖ ปีการศึกษาสำหรับการลงทะเบียนเรียนไม่เต็มเวลา

หมวด ๒

การรับเข้าศึกษา

ข้อ ๗  ลักษณะและคุณสมบัติของผู้สมัครเข้าเป็นนักศึกษา
ผู้สมัครเข้าเป็นนักศึกษาของมหาวิทยาลัย จะต้องมีลักษณะและคุณสมบัติ ดังต่อไปนี้
(๑) เป็นผู้ไม่มีโรคติดต่อร้ายแรง โรคที่สังคมรังเกียจ หรือโรคที่จะเป็นอุปสรรคต่อการศึกษา
(๒) ไม่เป็นผู้มีความประพฤติเสื่อมเสียอย่างร้ายแรง
(๓) เป็นผู้ที่มีคุณวุฒิการศึกษาตามที่กำหนดไว้ในหลักสูตร

ข้อ ๘  การคัดเลือกผู้สมัครเข้าเป็นนักศึกษา
ให้เป็นไปตามข้อประกาศการคัดเลือกเพื่อเข้าศึกษาต่อระดับปริญญาตรี
ซึ่งมหาวิทยาลัยจะได้ประกาศให้ทราบเป็นคราว ๆ ไป

หมวด ๓

การขึ้นทะเบียน
และการลงทะเบียนเรียน

ข้อ ๙  การขึ้นทะเบียนเป็นนักศึกษา
(๑) ผู้ได้รับการคัดเลือกจะมีสภาพเป็นนักศึกษา
ต่อเมื่อได้ขึ้นทะเบียนเป็นนักศึกษาของมหาวิทยาลัย
ในการขึ้นทะเบียนเป็นนักศึกษา
ผู้ได้รับการคัดเลือกจะต้องนำหลักฐานต่างๆ ที่มหาวิทยาลัยกำหนด
ไปรายงานตัวต่อมหาวิทยาลัย
(๒) ผู้ได้รับการคัดเลือกต้องขึ้นทะเบียนเป็นนักศึกษาด้วยตนเอง
พร้อมทั้งชำระเงินค่าธรรมเนียมต่าง ๆ ตามวัน เวลาและสถานที่ ที่มหาวิทยาลัยกำหนด
สำหรับภาคการศึกษาแรกที่เข้าศึกษาในมหาวิทยาลัย
นักศึกษาต้องลงทะเบียนเรียนรายวิชาต่าง ๆ ไม่น้อยกว่า ๙ หน่วยกิต มิฉะนั้น
จะถือว่าพ้นสภาพการเป็นนักศึกษาของมหาวิทยาลัย
(๓) นักศึกษาต้องมีบัตรประจำตัวนักศึกษาของมหาวิทยาลัย
ซึ่งออกให้โดยสำนักส่งเสริมวิชาการและงานทะเบียน
(๔) นักศึกษาแต่ละคนมีอาจารย์ที่ปรึกษา ตามที่คณะแต่งตั้ง

ข้อ ๑๐  การลงทะเบียนเรียนรายวิชา
(๑) มหาวิทยาลัยจะจัดให้มีการลงทะเบียนเรียนในรายวิชาต่างๆ
ในแต่ละภาคการศึกษาให้เสร็จก่อนวันเปิดภาคการศึกษานั้นๆ
(๒) ในกรณีที่มีเหตุอันควร คณะอาจประกาศงดการเรียนการสอนรายวิชาใด
หรือจำกัดจำนวนนักศึกษาที่ลงทะเบียนเรียนในรายวิชาใดก็ได้
(๓)
การงดการเรียนการสอนรายวิชาที่มีนักศึกษาลงทะเบียนเรียนไปบ้างแล้วจะต้องกระทำภายใน
๒ สัปดาห์แรกนับจากวันเปิดภาคการศึกษาปกติ หรือภายในสัปดาห์แรก
นับจากวันเปิดภาคการศึกษาฤดูร้อน

ข้อ ๑๑  การลงทะเบียนเรียน ให้กระทำตามหลักเกณฑ์
ดังต่อไปนี้
(๑) ในแต่ละภาคการศึกษาปกติ นักศึกษาต้องลงทะเบียนเรียนไม่น้อยกว่า ๙
หน่วยกิต และไม่เกิน ๒๒ หน่วยกิต สำหรับภาคการศึกษาฤดูร้อน
นักศึกษาจะลงทะเบียนเรียนได้ไม่เกิน ๙ หน่วยกิต
(๒) การลงทะเบียนเรียนเกินกว่าที่กำหนดไว้ในข้อ ๑๑ (๑)
จะกระทำได้ต่อเมื่อได้รับอนุญาตจากคณบดี แต่ต้องไม่เกิน ๒๕ หน่วยกิต
ในภาคการศึกษาใดภาคการศึกษาหนึ่งเพียงภาคการศึกษาเดียว
การกำหนดจำนวนหน่วยกิตขั้นสูงในการลงทะเบียนเรียนดังกล่าวข้างต้น
ไม่รวมถึงรายวิชาเสริมหลักสูตรซึ่งไม่นับหน่วยกิต ม.น. (AU)
การลงทะเบียนเรียนต่ำกว่าที่กำหนดไว้ในภาคการศึกษาปกติ
(๙ หน่วยกิต) จะกระทำได้เฉพาะกรณีเจ็บป่วย หรือมีเหตุอื่น ๆ
ที่จะเป็นอุปสรรคต่อการศึกษา และได้รับอนุญาตจากมหาวิทยาลัย
เว้นแต่เป็นภาคการศึกษาที่มีการฝึกงานหรือการฝึกภาคสนาม
หรือภาคการศึกษาสุดท้ายที่จะสำเร็จการศึกษา
(๓) นักศึกษาต้องรับผิดชอบต่อการลงทะเบียนเรียนรายวิชาต่างๆ ตามวัน เวลา
และสถานที่ที่มหาวิทยาลัยกำหนด พร้อมทั้งชำระหนี้สินต่างๆ
และชำระเงินค่าธรรมเนียมตามที่มหาวิทยาลัยกำหนด
(๔) นักศึกษาที่ได้รับคะแนน ม.ส. (I) ในภาคการศึกษาใด
ไม่จำเป็นต้องลงทะเบียนเรียนเพื่อขอเปลี่ยนระดับคะแนน ม.ส. (I) ในภาคการศึกษาต่อไป แต่การขอเปลี่ยนระดับคะแนน ม.ส. (I) ในภาคการศึกษาสุดท้ายของนักศึกษา นักศึกษาต้องขอรักษาสภาพการเป็นนักศึกษา
และชำระเงินค่าธรรมเนียมตามที่มหาวิทยาลัยกำหนด
(๕) การลงทะเบียนเรียนรายวิชาต่างๆ ต้องได้รับอนุญาตจากอาจารย์ที่ปรึกษา
และหัวหน้าสาขาวิชาที่นักศึกษาสังกัด
(๖) สำหรับภาคการศึกษาปกติ
นักศึกษาผู้ใดลงทะเบียนหลังวันที่มหาวิทยาลัยกำหนดไว้จะต้องชำระเงินค่าธรรมเนียมเพิ่มเติม
(ค่าปรับ) ตามอัตราที่มหาวิทยาลัยกำหนด ทั้งนี้ไม่นับรวมวันหยุดราชการ
มหาวิทยาลัยจะไม่อนุญาตให้นักศึกษาลงทะเบียนเรียนเมื่อพ้นกำหนดระยะเวลา
๙ วันทำการนับจากวันที่มหาวิทยาลัยกำหนดให้นักศึกษาชำระเงินลงทะเบียนไม่ว่ากรณีใดๆ
(๗) ในภาคการศึกษาปกติ หากนักศึกษาผู้ใดไม่ลงทะเบียนเรียนด้วยเหตุใดๆ
จะต้องทำหนังสือขออนุญาตลาพักการศึกษาต่อคณบดี
และจะต้องชำระเงินค่าธรรมเนียมเพื่อรักษาสภาพการเป็นนักศึกษาภายใน ๓๐
วันนับจากวันเปิดภาคการศึกษา หากไม่ปฏิบัติดังกล่าว
มหาวิทยาลัยจะถอนชื่อนักศึกษาผู้นั้นออกจากทะเบียนนักศึกษาของมหาวิทยาลัย
(๘) สำหรับภาคการศึกษาฤดูร้อน
นักศึกษาจะต้องลงทะเบียนเรียนให้เสร็จสิ้นตามวันที่มหาวิทยาลัยกำหนด มิฉะนั้น
จะต้องชำระเงินค่าธรรมเนียมเพิ่มเติม (ค่าปรับ) ตามอัตราที่มหาวิทยาลัยกำหนด  ทั้งนี้ ไม่นับรวมวันหยุดราชการ
ไม่ว่ากรณีใด
ๆ นักศึกษาที่ไม่ลงทะเบียนเรียนภายในระยะเวลา ๗
วันทำการนับจากวันที่มหาวิทยาลัยกำหนดให้นักศึกษาชำระเงินลงทะเบียนเรียนสำหรับภาคการศึกษาฤดูร้อน
เป็นอันหมดสิทธิเข้าศึกษาในภาคการศึกษาฤดูร้อนนั้น
อธิการบดีมีอำนาจออกประกาศเพิ่มเติมสำหรับภาคการศึกษาภาคฤดูร้อนได้
(๙)
ให้อธิการบดีมีอำนาจอนุมัติให้นักศึกษาผู้ใดที่ถูกถอนชื่อออกจากทะเบียนนักศึกษาของมหาวิทยาลัยตามข้อ
๑๑ (๗) กลับเข้าเป็นนักศึกษาใหม่ได้เป็นกรณีพิเศษ เมื่อมีเหตุผลอันสมควรโดยให้ถือระยะเวลาที่ถูกถอนชื่อออกจากทะเบียนนักศึกษาเป็นระยะเวลาพักการศึกษา
ทั้งนี้ต้องไม่พ้นกำหนดระยะเวลา ๑ ปี
นับจากวันที่นักศึกษาผู้นั้นถูกถอนชื่อออกจากทะเบียนนักศึกษา
ในกรณีเช่นนี้นักศึกษาจะต้องชำระเงินค่าธรรมเนียมเสมือนเป็นผู้ลาพักการศึกษารวมทั้งค่าธรรมเนียนอื่นๆ
ที่ค้างชำระตามอัตราที่มหาวิทยาลัยกำหนด
(๑๐)
การขอถอนคืนเงินค่าธรรมเนียมการลงทะเบียนเรียนรายวิชาให้เป็นไปตามระเบียบที่มหาวิทยาลัยกำหนด

ข้อ ๑๒  การขอเพิ่มและถอนรายวิชา
ให้ดำเนินการดังนี้
(๑) การขอเพิ่มรายวิชา ต้องกระทำภายใน ๒ สัปดาห์แรกของภาคการศึกษาปกติ
หรือภายในสัปดาห์แรกของภาคการศึกษาฤดูร้อน
(๒) การขอถอนรายวิชา ให้มีผลดังนี้
(ก) ในกรณีที่ขอถอนรายวิชาภายใน ๒ สัปดาห์นับจากวันเปิดภาคการศึกษาปกติ
หรือภายในสัปดาห์แรกนับจากวันเปิดภาคการศึกษาฤดูร้อน
รายวิชาที่ขอถอนจะไม่ปรากฏในระเบียน
(ข) ในกรณีที่ขอถอนรายวิชาหลังจาก ๒ สัปดาห์แรก แต่ยังอยู่ภายในระยะเวลา๑๒
สัปดาห์นับจากวันเปิดภาคการศึกษาปกติ หรือหลังจากสัปดาห์แรก
แต่ยังอยู่ภายในระยะเวลา๖ สัปดาห์ นับจากวันเปิดภาคการศึกษาฤดูร้อน
ให้บันทึกระดับคะแนน W ในรายวิชาที่ขอถอน
และจะไม่ได้รับเงินค่าลงทะเบียนคืน
(ค) ในกรณีที่ขอถอนรายวิชาเมื่อพ้นระยะเวลา ๑๒
สัปดาห์นับจากวันเปิดภาคการศึกษาปกติหรือเมื่อพ้นระยะเวลา ๖
สัปดาห์นับจากวันเปิดภาคการศึกษาฤดูร้อน ให้บันทึกระดับคะแนน ต (F) หรือม.จ. (U) ในรายวิชาที่ขอถอน
และจะไม่ได้รับเงินค่าลงทะเบียนคืน
(๓) การขอเพิ่มหรือถอนรายวิชา ต้องไม่ขัดต่อการลงทะเบียนเรียนในข้อ ๑๑ (๑)
และข้อ ๑๑ (๒)

ข้อ ๑๓  การศึกษาโดยไม่นับหน่วยกิต ม.น. (AU)
(๑) การศึกษาโดยไม่นับหน่วยกิต ม.น. (AU) นี้
เมื่อนักศึกษาได้มีเวลาศึกษาครบร้อยละ ๘๐ ของเวลาศึกษา
ประกอบกับอาจารย์ผู้สอนรายวิชานั้นๆ วินิจฉัยว่าได้ศึกษาด้วยความตั้งใจ
ให้บันทึกระดับคะแนน ม.น. (AU) ไว้ในระเบียน
หากนักศึกษามีเวลาศึกษาไม่ครบร้อยละ ๘๐
ของเวลาศึกษาโดยให้อาจารย์ผู้สอนให้ระดับคะแนน ถ (W) ในรายวิชานั้น
(๒) หน่วยกิตของรายวิชาที่ศึกษาโดยไม่นับหน่วยกิต ม.น. (AU) จะไม่นับรวมเข้าเป็นหน่วยกิตสะสมและหน่วยกิตรวมตลอดหลักสูตร
(๓) นักศึกษาผู้ใดได้ลงทะเบียนเรียนในรายวิชาใดโดยไม่นับหน่วยกิตแล้ว
นักศึกษาผู้นั้น จะลงทะเบียนเรียนในรายวิชานั้นซ้ำอีก
เพื่อเป็นการนับหน่วยกิตในภายหลังก็ได้
(๔) มหาวิทยาลัยอนุมัติให้บุคคลภายนอก
ที่ไม่ใช่นักศึกษาของมหาวิทยาลัยเข้าศึกษาบางรายวิชาเป็นกรณีพิเศษ
โดยไม่นับหน่วยกิตได้
แต่บุคคลนั้นจะต้องมีคุณสมบัติและพื้นความรู้ทางการศึกษาตามที่มหาวิทยาลัยเห็นสมควร
และจะต้องปฏิบัติตามข้อบังคับ หรือระเบียบ หรือประกาศมหาวิทยาลัย ว่าด้วยการนั้น ๆ
เช่นเดียวกับนักศึกษาของมหาวิทยาลัย และจะต้องชำระเงินค่าธรรมเนียมในการจัดการศึกษาตามที่มหาวิทยาลัยกำหนด

ข้อ ๑๔  การเทียบโอนรายวิชา
ให้เป็นไปตามหลักเกณฑ์ที่กำหนดในระเบียบมหาวิทยาลัยว่าด้วยการเทียบโอนผลการเรียน

หมวด ๔

การลาของนักศึกษา

ข้อ ๑๕  การลาพักการศึกษา
(๑) นักศึกษาอาจยื่นคำร้องต่อคณบดี เพื่อขออนุญาตลาพักการศึกษาได้ไม่เกิน ๒
ภาค การศึกษาปกติ ดังกรณีต่อไปนี้
(ก) ถูกเกณฑ์หรือระดมเข้ารับราชการทหารกองประจำการ
(ข)
ได้รับทุนแลกเปลี่ยนนักศึกษาระหว่างประเทศหรือทุนอื่นใดซึ่งมหาวิทยาลัยเห็นสมควรสนับสนุน
(ค) ป่วยจนต้องพักรักษาตัวตามคำสั่งแพทย์เป็นเวลานานเกินกว่าร้อยละ ๒๐
ของเวลาศึกษาในภาคการศึกษาหนึ่ง ๆ โดยมีใบรับรองแพทย์
(ง) มีความจำเป็นส่วนตัว
โดยนักศึกษาผู้นั้นได้ศึกษาในมหาวิทยาลัยมาแล้วไม่น้อยกว่า ๑ ภาคการศึกษา
(๒) เมื่อนักศึกษามีเหตุสุดวิสัยจำต้องลาพักการศึกษา
ให้ยื่นคำร้องต่อคณบดีโดยเร็วที่สุด
(๓) ในการลาพักการศึกษา นักศึกษาจะลาพักการศึกษาเกินกว่า ๒
ภาคการศึกษาปกติติดต่อกัน หรือในภาคการศึกษาแรกที่ได้ขึ้นทะเบียนเป็นนักศึกษาของมหาวิทยาลัยไม่ได้
เว้นแต่จะได้รับอนุมัติจากอธิการบดีเป็นกรณีพิเศษ
(๔) นักศึกษาที่ได้รับอนุญาตให้ลาพักการศึกษาแล้ว เมื่อจะกลับเข้าศึกษาจะต้องยื่นคำร้องขอกลับเข้าศึกษาต่อคณบดี
ก่อนกำหนดวันลงทะเบียนเรียนของมหาวิทยาลัยไม่น้อยกว่า ๑ สัปดาห์
(๕) การลาพักการศึกษาในระหว่างภาคการศึกษา จะมีผลดังต่อไปนี้
(ก) ถ้าวันที่ขอลาพักการศึกษาอยู่ในระหว่าง ๒
สัปดาห์แรกนับจากวันเปิดภาคการศึกษาปกติ หรือสัปดาห์แรกนับจากวันเปิดภาคการศึกษาฤดูร้อน
รายวิชาที่นักศึกษาลงทะเบียนเรียนทั้งหมดจะไม่ปรากฏในระเบียน
(ข) ถ้าวันที่ขอลาพักการศึกษาพ้นกำหนด ๒ สัปดาห์แรก แต่ยังอยู่ภายใน ๑๒
สัปดาห์แรกนับจากวันเปิดภาคการศึกษาปกติ หรือเมื่อพ้นกำหนดสัปดาห์แรก
แต่ยังอยู่ภายใน ๖ สัปดาห์แรกนับจากวันเปิดภาคการศึกษาฤดูร้อน ให้บันทึกระดับคะแนน
ถ (W) ไว้ในระเบียนสำหรับทุกรายวิชาที่นักศึกษาลงทะเบียนเรียนในภาคการศึกษานั้นๆ
(ค) ถ้าวันที่ขอลาพักการศึกษาพ้นกำหนด ๑๒
สัปดาห์แรกนับจากวันเปิดภาคการศึกษาปกติหรือ ๖
สัปดาห์แรกนับจากวันเปิดภาคการศึกษาฤดูร้อนแล้ว ให้บันทึกระดับคะแนน ต (F) หรือ ม.จ. (U) ไว้ในระเบียนสำหรับทุกรายวิชาที่นักศึกษาลงทะเบียนเรียนในภาคการศึกษานั้นๆ
เว้นแต่กรณีที่นักศึกษาเจ็บป่วยหรือมีเหตุสุดวิสัยโดยมีหลักฐานเชื่อถือได้
เมื่อนักศึกษาได้รับอนุญาตให้ลาพักการศึกษาให้บันทึกระดับคะแนน ถ (W) สำหรับทุกรายวิชาที่ลงทะเบียนในภาคการศึกษานั้นๆ
(๖) ในกรณีที่นักศึกษาได้รับอนุญาตให้ลาพักการศึกษา
หรือมีคำสั่งมหาวิทยาลัยให้พักการศึกษาเนื่องจากถูกลงโทษด้วยกรณีใดๆ
ตามข้อบังคับหรือระเบียบหรือประกาศมหาวิทยาลัยว่าด้วยการนั้นภายหลังการลงทะเบียนเรียน
ในภาคการศึกษาใด ให้ถือว่าการลงทะเบียนเรียนทั้งหมดในภาคการศึกษานั้นเป็นโมฆะ
และมหาวิทยาลัยจะไม่คืนเงินค่าบำรุงการศึกษา ค่าลงทะเบียนและค่าหน่วยกิตให้
แต่นักศึกษาไม่ต้องชำระค่าธรรมเนียม
เพื่อรักษาสภาพการเป็นนักศึกษาตามประกาศที่มหาวิทยาลัยกำหนด
(๗) นักศึกษาที่ได้รับอนุญาตให้ลาพักการศึกษา
หรือมีคำสั่งมหาวิทยาลัยให้พักการศึกษาเนื่องจากถูกลงโทษด้วยกรณีใด ๆ
ตามข้อบังคับหรือระเบียบหรือประกาศมหาวิทยาลัยว่าด้วยการนั้นก่อนการลงทะเบียนเรียนในภาคการศึกษาใด
จะต้องชำระเงินค่าธรรมเนียมเพื่อรักษาสภาพการเป็นนักศึกษาตามประกาศที่มหาวิทยาลัยกำหนดทุกภาคการศึกษา
มิฉะนั้น จะถูกถอนชื่อออกจากทะเบียนของมหาวิทยาลัย
(๘) การลาพักการศึกษาไม่ว่าด้วยเหตุใดๆ
หรือการกลับเข้าศึกษาใหม่หรือการถูกให้พักการศึกษาแล้วแต่กรณี
ไม่เป็นเหตุให้สภาพการเป็นนักศึกษาขยายเวลาออกไปเกินกว่าสองเท่าของแผนการเรียนตามหลักสูตรนับแต่วันขึ้นทะเบียนเป็นนักศึกษาของมหาวิทยาลัย
ยกเว้นภาคการศึกษาฤดูร้อน

ข้อ ๑๖  การลาป่วย
(๑) การลาป่วยแยกอออกเป็น ๒ ประเภท ดังนี้
(ก) การลาป่วยก่อนสอบ หมายถึง นักศึกษาป่วยก่อนภาคการศึกษานั้น ๆ
จะสิ้นสุดลงและยังป่วยอยู่จนกระทั่งถึงวันสอบ ซึ่งทำให้ไม่สามารถเข้าสอบในบางรายวิชาหรือทั้งหมดได้
(ข) การลาป่วยระหว่างสอบ หมายถึง
นักศึกษาได้ศึกษามาจนสิ้นภาคการศึกษาแล้วแต่เกิดป่วยจนไม่สามารถเข้าสอบในบางรายวิชาหรือทั้งหมดได้
(๒) การลาป่วยตามข้อ ๑๖ (๑) นั้น นักศึกษาต้องยื่นคำร้องขอต่อคณบดีภายใน ๑
สัปดาห์ นับจากวันที่นักศึกษาเริ่มป่วย พร้อมด้วยใบรับรองแพทย์

หมวด ๕

การวัดและประเมินผลการศึกษา

ข้อ ๑๗  ให้มหาวิทยาลัยจัดทำประกาศกำหนดหลักเกณฑ์การวัดและประเมินผลการศึกษา
เพื่อคณะใช้เป็นเกณฑ์ในการจัดการวัดผลและประเมินผลการศึกษาสำหรับรายวิชาที่นักศึกษาลงทะเบียนเรียนในแต่ละภาคการศึกษา
โดยการประเมินผลการศึกษาในแต่ละรายวิชา ให้กำหนดเป็นระดับคะแนน (Grade) ค่าระดับคะแนนต่อหน่วยกิต
และผลการศึกษา

หมวด ๖

การพ้นสภาพการเป็นนักศึกษา

ข้อ ๑๘  การพ้นสภาพการเป็นนักศึกษาของมหาวิทยาลัยเนื่องจากผลการศึกษา
(๑) นักศึกษาจะพ้นสภาพการเป็นนักศึกษา
เมื่อมีค่าระดับคะแนนเฉลี่ยสะสมตามจำนวนหน่วยกิตดังนี้
(ก) มีค่าระดับคะแนนเฉลี่ยสะสมต่ำกว่า ๑.๒๐
เมื่อลงทะเบียนเรียนมีหน่วยกิตสะสมระหว่าง ๑ ถึง ๒๐ หน่วยกิต
(ข) มีค่าระดับคะแนนเฉลี่ยสะสมต่ำกว่า ๑.๕๐
เมื่อลงทะเบียนเรียนมีหน่วยกิตสะสมระหว่าง ๒๑ ถึง ๖๐ หน่วยกิต
(ค) มีค่าระดับคะแนนเฉลี่ยสะสมต่ำกว่า ๑.๗๕
เมื่อลงทะเบียนเรียนมีหน่วยกิตสะสมตั้งแต่ ๖๑ หน่วยกิตขึ้นไป
(๒) กรณีที่นักศึกษาได้ศึกษารายวิชาต่างๆ ครบจำนวนหน่วยกิตสะสม
ตามที่กำหนดไว้ในหลักสูตร และได้ค่าระดับคะแนนเฉลี่ยสะสมตั้งแต่ ๑.๙๐ ขึ้นไป
แต่ไม่ถึง ๒.๐๐ ซึ่งผลการศึกษาไม่เพียงพอที่จะรับการเสนอชื่อเพื่อรับปริญญา
ให้นักศึกษาขอลงทะเบียนเรียนซ้ำในรายวิชาที่ได้ระดับคะแนนต่ำกว่า ก (A) เพื่อปรับค่าระดับคะแนนเฉลี่ยสะสมให้ถึง ๒.๐๐ ภายในกำหนดระยะเวลา ๓
ภาคการศึกษา รวมภาคการศึกษาฤดูร้อน แต่ไม่เกินระยะเวลาสองเท่าของแผนการเรียนตามหลักสูตร
(๓) นักศึกษาผู้ใดที่พ้นสภาพการเป็นนักศึกษาของมหาวิทยาลัย
เนื่องจากผลการศึกษาในภาคการศึกษาใดๆ
ให้ถือว่าการลงทะเบียนเรียนและผลการศึกษาในภาคการศึกษาต่อไปเป็นโมฆะ และไม่มีผลใดๆ

หมวด ๗

การขอรับปริญญาและการอนุมัติปริญญา

ข้อ ๑๙  ผู้มีสิทธิขอรับปริญญา
ต้องมีคุณสมบัติครบถ้วน ดังต่อไปนี้
(๑) เป็นนักศึกษาภาคการศึกษาสุดท้ายที่ลงทะเบียนเรียนครบตามหลักสูตร
รวมทั้งรายวิชาที่ได้ระดับคะแนน ต (F) หรือ ม.ส. (I) หรือ ถ (W) แต่ต้องไม่เกิน ๒๕ หน่วยกิต
เว้นแต่จะได้รับอนุญาตจากคณบดีตามข้อ ๑๑ (๒)
(๒) เป็นนักศึกษาที่ได้ศึกษาครบตามหลักสูตรแล้ว
แต่ยังมิได้ดำเนินการขอรับปริญญา
(๓) มีระยะเวลาการศึกษาไม่น้อยกว่า ๒ ภาคการศึกษาปกติ สำหรับหลักสูตร ๒ - ๓
ปีการศึกษาหรือไม่น้อยกว่า ๔ ภาคการศึกษาปกติ สำหรับหลักสูตร ๔ - ๕ ปีการศึกษา

ข้อ ๒๐  การขอรับปริญญา
นักศึกษาผู้มีคุณสมบัติครบถ้วนตามที่ระบุไว้ในข้อ
๑๙ (๑)
จะต้องทำหนังสือตามแบบที่มหาวิทยาลัยกำหนดยื่นต่อคณะก่อนการลงทะเบียนเรียนในภาคการศึกษาที่คาดว่าจะสำเร็จการศึกษา
 ทั้งนี้ จะต้องกระทำภายในกำหนดระยะเวลา
๓๐ วันนับจากวันเปิดภาคการศึกษาปกติหรือภายในกำหนดระยะเวลา ๑๕ วันนับจากวันเปิดภาคการศึกษาฤดูร้อน
เพื่อให้มหาวิทยาลัยเสนอชื่อเพื่อขอรับอนุมัติปริญญาต่อสภามหาวิทยาลัย
การทำหนังสือตามวรรคก่อน
จะต้องกระทำทุกภาคการศึกษาจนกว่านักศึกษาจะสำเร็จการศึกษาตามประกาศสภามหาวิทยาลัยในภาคการศึกษาที่ขอรับปริญญานั้น
ๆ
นักศึกษาผู้ใดมิได้ยื่นหนังสือดังกล่าว
จะไม่ได้รับการพิจารณาเสนอชื่อเพื่อรับปริญญาในภาคการศึกษานั้น ๆ
นักศึกษาตามข้อ
๑๙ (๒) ที่มิได้ยื่นหนังสือดังกล่าว
จะไม่ได้รับการพิจารณาเสนอชื่อเพื่อขอรับปริญญา ในภาคการศึกษานั้นๆ
และจะต้องชำระเงินค่ารักษาสภาพการเป็นนักศึกษาตามอัตราที่มหาวิทยาลัยกำหนดทุกภาคการศึกษาจนถึงภาคการศึกษาที่นักศึกษาทำหนังสือยื่น
เพื่อขอรับปริญญา

ข้อ ๒๑  การเสนอชื่อเพื่อรับปริญญา
(๑) เมื่อสิ้นภาคการศึกษาหนึ่งๆ
มหาวิทยาลัยจะเสนอรายชื่อนักศึกษาที่มีสิทธิได้รับปริญญาตามหลักสูตรและข้อกำหนดของสาขาวิชาต่าง
ๆ เพื่อขออนุมัติปริญญาต่อสภามหาวิทยาลัย
(๒)
กรรมการคณะเป็นผู้พิจารณานักศึกษาซึ่งมีคุณสมบัติครบถ้วนและมีความประพฤติดีสมควรได้รับปริญญา
โดยเสนอชื่อต่อมหาวิทยาลัยนำเสนอต่อสภามหาวิทยาลัยเพื่อขออนุมัติปริญญาเมื่อสอบได้จำนวนหน่วยกิตสะสมครบตามหลักสูตรและข้อกำหนดของสาขาวิชาต่าง
ๆ และได้ค่าระดับคะแนนเฉลี่ยสะสมไม่ต่ำกว่า ๒.๐๐
(๓) นักศึกษาต้องศึกษารายวิชาต่างๆ
ให้ครบตามหลักสูตรและข้อกำหนดของสาขาวิชานั้นกับมีหน่วยกิตสะสมไม่ต่ำกว่าที่หลักสูตรกำหนดไว้
โดยได้ค่าระดับคะแนนเฉลี่ยสะสมไม่ต่ำกว่า
๒.๐๐และได้ขึ้นทะเบียนเป็นนักศึกษาของมหาวิทยาลัย โดยมีระยะเวลาการศึกษาตามข้อ ๑๙
(๓) จึงจะได้รับการเสนอชื่อเพื่อรับปริญญาในสาขาวิชานั้น ๆ
(๔) นักศึกษาที่จะได้รับการเสนอชื่อเพื่อรับปริญญา
ต้องชำระหนี้สินที่มีทั้งหมดต่อมหาวิทยาลัยและชำระเงินค่าขึ้นทะเบียนบัณฑิตของมหาวิทยาลัยเมื่อสำเร็จการศึกษาตามประกาศมหาวิทยาลัย

ข้อ ๒๒  การเสนอชื่อเพื่อรับปริญญาประจำภาคการศึกษา
ให้มหาวิทยาลัยนำเสนอต่อสภามหาวิทยาลัยอนุมัติในวันเดียวกันกับที่เสนอขออนุมัติปริญญาเกียรตินิยมและเหรียญเกียรตินิยม

ข้อ ๒๓  การอนุมัติให้ปริญญา
สภามหาวิทยาลัยจะพิจารณาอนุมัติปริญญาปีการศึกษาละ
๓ ครั้ง คือ เมื่อสิ้นภาคการศึกษาที่หนึ่งภาคการศึกษาที่สอง และภาคการศึกษาฤดูร้อน

หมวด ๘

ปริญญาเกียรตินิยมและเหรียญเกียรตินิยม

ข้อ ๒๔  นักศึกษาที่จะได้รับการเสนอชื่อเพื่อรับปริญญาเกียรตินิยม
ต้องเป็นไปตามหลักเกณฑ์ดังนี้
(๑) ลงทะเบียนรายวิชาในมหาวิทยาลัยไม่ต่ำกว่า ๗๒ หน่วยกิตสำหรับหลักสูตร ๒
- ๓ ปีการศึกษา หรือไม่ต่ำกว่า ๑๒๐ หน่วยกิตสำหรับหลักสูตร ๔ ปีการศึกษา
หรือไม่ต่ำกว่า ๑๕๐ หน่วยกิต สำหรับหลักสูตร ๕ ปีการศึกษา
(๒) สำเร็จการศึกษาภายในระยะเวลาที่หลักสูตรกำหนด
ทั้งนี้ไม่นับระยะเวลาที่นักศึกษาขอลาพักการศึกษาตามข้อบังคับนี้
(๓) ต้องไม่มีผลการศึกษาที่อยู่ในเกณฑ์ขั้นไม่พอใจ หรือ ม.จ.
หรือต่ำกว่าระดับคะแนน ขั้นพอใช้ หรือ ค (C) ในรายวิชาใดวิชาหนึ่ง
(๔) นักศึกษาผู้สำเร็จการศึกษาที่มีคุณสมบัติครบถ้วนตาม ๒๔ (๑) (๒) และ(๓)
ที่มีค่าระดับคะแนนเฉลี่ยไม่ต่ำกว่า ๓.๗๕ จะได้รับการเสนอชื่อเพื่อรับปริญญาเกียรตินิยมอันดับ
๑
(๕) นักศึกษาผู้สำเร็จการศึกษาที่มีคุณสมบัติครบถ้วนตาม ๒๔ (๑) (๒) และ(๓)
ที่มีค่าระดับคะแนนเฉลี่ยไม่ต่ำกว่า ๓.๕๐
จะได้รับการเสนอชื่อเพื่อรับปริญญาเกียรตินิยมอันดับ ๒
(๖) การเสนอชื่อเพื่อรับปริญญาเกียรตินิยม ให้มหาวิทยาลัยนำเสนอต่อสภามหาวิทยาลัยในคราวเดียวกันกับที่เสนอขออนุมัติปริญญาประจำภาคการศึกษานั้น

ข้อ ๒๕  การให้เกียรตินิยมเหรียญทองหรือเกียรตินิยมเหรียญเงิน
(๑)
ให้มหาวิทยาลัยจัดให้มีเหรียญเกียรตินิยมแก่ผู้สำเร็จการศึกษาที่มีผลการศึกษาดีเด่น
โดยแยกเป็นคณะ
(๒)
เกียรตินิยมเหรียญทองให้แก่ผู้สำเร็จการศึกษาที่ได้ปริญญาเกียรตินิยมอันดับ ๑
ที่ได้ค่าระดับคะแนนเฉลี่ยสะสมสูงสุดในแต่ละคณะ
(๓)
เกียรตินิยมเหรียญเงินให้แก่ผู้สำเร็จการศึกษาที่ได้ค่าระดับคะแนนเฉลี่ยสะสมเป็นที่สอง
และจะต้องได้ปริญญาเกียรตินิยมอันดับ ๑ หรือ ๒ ในแต่ละคณะ
กรณีผู้สำเร็จการศึกษาได้ค่าระดับคะแนนเฉลี่ยสะสมสูงสุด
แต่ได้ปริญญาเกียรตินิยมอันดับ ๒ ในแต่ละคณะ ให้เกียรตินิยมเหรียญเงิน
การเสนอชื่อเพื่อรับเหรียญเกียรตินิยม
ให้สำนักส่งเสริมวิชาการและงานทะเบียนดำเนินการปีการศึกษาละหนึ่งครั้ง
และให้อธิการบดีนำเสนอต่อสภามหาวิทยาลัยเพื่อพิจารณาอนุมัติในคราวเดียวกันกับที่เสนอขออนุมัติปริญญาประจำภาคการศึกษาสุดท้ายของปีการศึกษา

บทเฉพาะกาล

ข้อ ๒๖  ให้นำข้อบังคับสถาบันเทคโนโลยีราชมงคล พ.ศ.
๒๕๓๗ และที่แก้ไขเพิ่มเติม มาใช้บังคับกับนักศึกษาที่เข้าศึกษาก่อนปีการศึกษา ๒๕๕๐
โดยอนุโลม

ประกาศ ณ วันที่ ๘
มีนาคม พ.ศ. ๒๕๕๐
จรวยพร  ธรณินทร์
ปลัดกระทรวงศึกษาธิการ
นายกสภามหาวิทยาลัยเทคโนโลยีราชมงคลพระนคร

มณฑิตา/ผู้จัดทำ
๑๕ กุมภาพันธ์ ๒๕๕๔
วิภา/ตรวจ
๑๓ มิถุนายน ๒๕๕๔

[๑] ราชกิจจานุเบกษา
เล่ม ๑๒๔/ตอนพิเศษ ๘๒ ง/หน้า ๕๙/๙ กรกฎาคม ๒๕๕๐